Il-Partit Nazzjonalista m'huwiex ta' belt jew raħal uniku huwa wieħed tal-gżejjer Maltin kollha. Hemm żgur lokalitajiet fejn huwa iktar popolari, però ma jirrappreżentax lilhom biss. M'huwiex anqas wieħed marbut ma' klassi soċjali waħda. Qiegħed hemm għal kull membru tas-soċjetà. Il-missjoni tiegħu hija dik li jassigura li jwettaq, iżid il-ġid komuni u dan isegwih bil-metodi t-tajba. Jassigura tqassim aqwa permezz ta' ġustizzja soċjali korretta, fejn il-bniedem jiġi rispettat fid-dinjità u d-drittijiet fundamentali tiegħu. Jgħolli 'l fuq kemm jista' lil dawk li qegħdin 'l-iktar l-isfel. Partit taċ-Ċentru F'dan il-partit huwa wieħed kostanti fil-ħsieb politiku tiegħu. Aħna parti mill-familja ta' partiti demokristjani nsara. Għandna l-istorja partikolari u speċjali tagħna. Ma segwejniex oħrajn; anqas ma rbatna ruħna ma' xi mudell ieħor. Biss, tul iż-żmien influwenzajna ruħna minn partiti u mexxejja demokristjani. Iltqajna magħhom, tkellimna, iddiskutejna, drabi appoġġjajna u f'oħrajn ġejna sostnuti. Il-partit għażel li jkun wieħed fiċ-ċentru, wieħed li daqqa jħares lejn il-lemin u daqqa lejn ix-xellug. Appena jitlaq jew jabbanduna din l-impostazzjoni jitlef mill-kunsensi elettorali tiegħu. Ideoloġija, strateġija u tattika F'dan, partit ispirat minn dawk il-valuri jsib ruħu f'pożizzjoni fejn oħrajn iktar lajċi ma jifhmuhx. Diversi ħasbu li wara t-Tieni Gwerra Mondjali, il-partiti fi ħdan il-Partit Popolari Ewropew ma kienux ser ikollhom il-kunsens elettorali li kellhom. Ħafna ma fehmux li l-partiti demokristjani ġabru voti mill-elettorat moderat mingħajr ma saru partiti konservattivi, li wieġbu għas-sejħiet ta' elettorat lemini mingħajr ma spiċċaw milli jkunu popolari jħarsu lejn iċ-ċentru-xellug. Ma' dan, iktar ċara l-pożizzjoni, il-bilanċ u fuq kollox il-ġabra ta' politiċi iffurmati fil-ħsieb politiku tagħhom, fejn dak li jemmnu fih jiddikjarawh u jippruvaw iwettquh. Partit bħal tagħna, dawn l-eżempji tul is-snin sabhom imsawra fih. Kull darba li l-Partit Nazzjonalista żamm ruħu f'din il-linja politika kien kalamita ta' voti, u garanzija ta' paċi u stabilità. Kif tlaqna dan, morna miċ-ċentru iktar lejn il-lemin. Triq li drabi uħud fehmu u żammew, oħrajn ħasbu żbaljatament li hija s-soluzzjoni. Biss, l-istorja turi li kull min għamel dan sab ruħu fl-oppożizzjoni b'inqas kunsensi. Il-bnedmin jesprimu ruħhom daqqa għax ikunu ħasbu sew, u oħrajn f'dak il-mument skont id-dettami tal-qalb. Il-boxxla politika interna għal kull persuna titlob f'dan attenzjoni, meta wieħed isegwi l-mewġa faċli li ċerti reazzjonarji tal-lemin jeħduk fiha, fejn l-azzjoni biss tiġi determinanti, u mhux il-ħsieb. Allura l-pożizzjoni tkun żbaljata. Garanzija L-ideoloġija hija determinanti, però biex partit ikun f'pożizzjoni li jwettaq il-programm ta' bidla tiegħu fis-soċjetà għandu bżonn: l-ewwel, strateġija u wara tattika. Hemm f'kull elezzjoni ġenerali l-appell lejn l-elettorat għall-kunsens tiegħu. Kull partit irid jikkonvinċi aktar votanti biex ikunu miegħu għar-raġunijiet tagħhom minn oħrajn. Biss, qiegħed f'dan biex jassigura li jimplimenta programm li fuqu diversi punti ta' bidla jseħħu. Diversi jkunu kontinwazzjonijiet, kif tagħmel aħjar dak li hemm; oħrajn id-dħul ta' miżuri ġodda u t-tneħħija ta' dak li ma jaħdimx. Il-prinċipji huma garanzija; biss, il-bnedmin iridu jifhmu b'dawk x'ser jinbidel u kif din il-bidla ser issarraf aħjar għalihom. L-ekonomija mhix kollox. Il-flus huma importanti, però m'humiex il-bidu u t-tmiem tal-konsiderazzjonijiet politiċi. Dan għal numru ta' raġunijiet. L-ewwel, għax għandek numru sew mill-elettorat li, jitla' min jitla' fil-poter, m'huwiex ser jiġi effettwat għax qiegħed f'pożizzjoni komda. It-tieni, għax ħafna li jaħdmu jridu li l-valuri li jagħmlu soċjetà soda, bħall-onestà, il-verità u r-rettitudni morali jirbħu fuq il-kontra. It-tielet, għax diversi huma dawk li jinteressahom li dak li jaqilgħu jiġi għandhom bis-sewwa u mhux mit-toroq żbaljati tal-korruzzjoni u l-kriminalità organizzata. Ħalla ruħu jitkaxkar Il-poplu jippretendi li l-istabilità ekonomika tiġi miżmuma, imma m'huwiex lest li taħt din l-iskuża jiġu permessi ħwejjeġ żbaljati. Ma hemmx ġustifikazzjoni f'aġir bħal dan. Il-mezz mgħawweġ ma jiġix ġustifikat b'xi għan simili. Meta dak li jkun qiegħed isir fil-pajjiż jaqbad, kif qabad, fit-triq tal-konfużjoni fejn il-korruzzjoni tissemma' l-ħin kollu, ħadd ma jibqa' konvint li l-affarijiet jistgħu jsiru bis-sewwa. Dan il-Gvern, ladarba ħalla ruħu jitkaxkar mill-klijenteliżmu u ma rax li jaqta' barra s-suspetti li qabdu sew f'moħħ l-elettorat, ikkundanna lilu nnifsu biex dak kollu li jwettaq jiġi taħt suspett. Dawk li jitkellmu fit-triq tifhem li qed jgħidulek preċiżament dan. Dimostrazzjoni nazzjonali Is-sistema demokratika titlob li dan kollu ma jiġix permess. Titlob li, jekk iridu jiġu rispettati fl-isem u fis-sustanza tagħhom, il-ġustizzja u l-libertà jitwettqu. L-istrutturi legali tagħna jirċievu l-fiduċja tal-poplu meta dan jiġi mwettaq. Meta min imexxi jaħseb li l-prinċipji u l-valuri m'humiex importanti jkun qiegħed jiżbalja. Jitlef mill-appoġġ elettorali, però l-ħsara li ssir ittellef anke r-rispett lejn il-politiċi u lejn l-Istat innifsu. Jekk pajjiżna jibqa' miexi, anke fl-aħħar sena ta' din il-leġislatura f'din it-triq, il-gravità ser tkompli tikber. Proprju għalhekk li llum ser tiġi organizzata dimostrazzjoni nazzjonali mill-Partit Nazzjonalista. Biex il-messaġġ jasal li quddiem l-iżbalji tal-Gvern hemm partit moderat, fiċ-ċentru, u demokristjan li dan kollu jopponi għalih għas-sewwa.
Il-Flus Mhux Kollox